La Biblioteca Infantil de Burjassot dedica el mes de novembre a les novel·les de cavalleria
2025-07-24

Ufanosos cavallers, bons i malvats dracs i, com no, El Quixot, es faran un lloc en aquest mes de novembre en la Biblioteca Infantil de Burjassot. L’equip de biblioteques de l’Institut Municipal de Cultura i Joventut ha preparat un ampli ventall d’activitats, totes elles gratuïtes, en les quals les novel·les de cavalleria seran les protagonistes i, a través d’elles, també se celebrarà, el 20 de novembre, el Dia Internacional del Xiquet i el Dia del llibre Valencià.

La primera de les activitats del mes serà un divertit contacontes en valencià, “Contes de dracs bons i malvats”, que arribarà al Saló d’Actes de la Casa de Cultura de Burjassot el divendres 6 de novembre a les 18 hores de la mà de la companyia La Titella. Un espectacle infantil en el qual els més xicotets de la casa podran descobrir que tots els dracs no són dolents i malvats sinó que també hi ha molts que són bons, que odien les injustícies i que lluiten contra el mal.

El Quixot visitarà la Biblioteca Infantil en la segona de les animacions lectores del mes, el dimecres 11 de novembre a partir de les 18 hores. El més famós i destacat cavaller espanyol serà el protagonista de la vesprada, ja que els participants en l’animació tindran l’oportunitat, l’any en el qual es commemora el quart centenari de la segona part de l’Enginyós Hidalgo El Quixot de la Manxa, de conéixer l’obra de Miguel de Cervantes d’una manera lúdica i divertida, a més de veure l’evolució dels cavallers errants fins a l’actualitat.

No podia faltar en aquest mes Tirant lo Blanc, l’obra més important de l’escriptor Joanot Martorell que es publicava a València un 20 de novembre de 1490. Ell serà el protagonista de l’animació lectora del dimecres 18 de novembre, també a partir de les 18 hores en la Biblioteca Infantil. En la mateixa, coneixeran a aquest especial cavaller i la narració de l’obra, amb una característica molt especial: els seus personatges estan molt humanitzats, cosa que no ocorre amb els altres llibres de l’època, on els elements màgics tenen un paper molt important en el desenvolupament de les històries.

Els contacontes tornaran el divendres 20 de novembre, Dia Internacional del Xiquet i Dia del llibre Valencià, a les 18 hores al Saló d’Actes de la Casa de Cultura. Pepet Carxots serà l’encarregat que els xiquets i xiquetes de Burjassot gaudisquen d’una divertida vesprada d’animació en la qual s’explicarà la història de Pepet, el protagonista que sempre està enfadat i arregla tot pegant carxots o trencant els jocs que li deixen. Pepet se n’adona que si continua així els seus amics no voldran estar amb ell i els demostrarà a tots que pot ser un gran amic amb l’ajuda de súper herois de divertits personatges infantils. Pepet arriba al municipi amb la companyia Entucole.

Les activitats del mes de novembre es tancaran el dijous 26 de novembre amb la presentació del llibre “Bib Rambla: El silencio habitado de las casas”, en la Casa de Cultura, a càrrec del seu autor Antonio Andújar. Serà a les 19 hores.

A més de totes les activitats esmentades, durant el mes de novembre Burjassot Ràdio continuarà amb el seu programa Los Peques en la Radio, realitzat pels xicotets i joves del municipi tots els dimarts de 18 a 18.30 hores i en el qual tenen l’oportunitat de conéixer i ser protagonistes d’aquest mitjà de comunicació.

Així mateix, tant l’emissora de ràdio local com la Biblioteca Infantil seran punt de trobada de diferents centres educatius que coneixeran aquest mes de novembre tots dos espais municipals: el CEIP Antonio Ferrandis de Paterna visitarà tots dos espais el dia 18 de novembre i el dia 23 la Biblioteca Infantil rebrà visita del CEIP Villar Palasí de Burjassot.